Document ID: 32005D0633

KOMISIJAS LĒMUMS
(2005. gada 30. augusts)
par vienas papildu dienas, kas pavadīta prom no ostas, piešķiršanu Vācijai saskaņā ar Padomes Regulas (EK) Nr. 27/2005 IVa pielikumu
(izziņots ar dokumenta numuru K(2005) 3153)
(Autentisks ir tikai teksts vācu valodā)
(2005/633/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 22. decembra Regulu (EK) Nr. 27/2005, ar ko 2005. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IVa pielikuma 6. punkta e) apakšpunktu,
tā kā:
(1)
Regulas (EK) Nr. 27/2005 IVa pielikuma 6. punkta a) apakšpunktā ir noteikts dienu skaits, ko konkrēti Kopienas zvejas kuģi laikā no 2005. gada 1. februāra līdz 31. decembrim drīkst pavadīt ārpus ostas ģeogrāfiskajos apgabalos, kas noteikti minētā pielikuma 2. punktā.
(2)
Pamatojoties uz dalībvalsts pieprasījumu un ar nosacījumu, ka attiecīgā dalībvalsts ir izstrādājusi sistēmu automātiskai zvejas licences apturēšanai par izdarītiem pārkāpumiem, Komisija saskaņā ar šā pielikuma 6. punkta e) apakšpunktu var piešķirt vienu papildu dienu, kuru ārpus ostas drīkst pavadīt kuģis, uz kura klāja ir 4. punkta a) apakšpunktā noteiktie zvejas rīki, kuru linuma acu izmērs ir lielāks par 120 mm.
(3)
Vācija ir iesniegusi pieprasījumu un sniegusi informāciju par sistēmu, kas par izdarītiem pārkāpumiem automātiski aptur zvejas licences zvejas kuģiem, uz kuru klāja ir grunts traļi, riņķvadi vai tamlīdzīgi velkami zvejas rīki, kuru linuma acu izmērs ir lielāks par 120 mm, izņemot rāmju traļus.
(4)
Ņemot vērā sniegto informāciju, Vācijai ir jāpiešķir viena papildu diena zvejas kuģiem, uz kuru klāja ir Regulas (EK) Nr. 27/2005 IVa pielikuma 4. punkta a) apakšpunktā minētie zvejas rīki, kuru linuma acu izmērs ir lielāks par 120 mm,
IR PIEŅĒMUSI ŠO LĒMUMU.
1. pants
Papildus dienām, kas noteiktas Regulas (EK) Nr. 27/2005 IVa pielikuma 6. punkta a) apakšpunktā, Vācijai ir jāpiešķir vēl viena papildu diena katrā kalendārajā mēnesī zvejas kuģiem, uz kuru klāja ir grunts traļi, riņķvadi vai tamlīdzīgi velkami zvejas rīki, kuru linuma acu izmērs ir lielāks par 120 mm, izņemot rāmju traļus.
2. pants
Kuģis, kam viena papildu diena piešķirta saskaņā ar 1. pantu, nedrīkst nodot šo dienu citam zvejas kuģim, ja vien
a)
saņēmēja kuģis neizmanto tikai zvejas rīkus, kuru linuma acu izmērs ir lielāks par 120 mm;
b)
nav izpildīti Regulas (EK) Nr. 27/2005 IVa pielikuma 10. punktā minētie nosacījumi.
3. pants
Šis lēmums ir adresēts Vācijas Federatīvajai Republikai.
Briselē, 2005. gada 30. augustā

Labels: 11
8
18
6